Document ID: 31993D0472

ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιουλίου 1993 για πρόσθετη προσωρινή εθνική αντιστάθμιση των γεωργών στη Γερμανία από το 1993 έως το 1995 (Το κείμενο στη γερμανική γλώσσα είναι το μόνο αυθεντικό)
(93/472/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση του Συμβουλίου της 26ης Απριλίου 1993 για πρόσθετη προσωρινή εθνική αντιστάθμιση των γεωργών στη Γερμανία, και ιδίως το άρθρο 2 παράγραφος 2 (1),
Εκτιμώντας:
ότι, για να αντισταθμιστούν οι μειώσεις του γεωργικού εισοδήματος που διαπιστώθηκαν στη Γερμανία το 1992 λόγω της λήξης στο τέλος του 1991 της ειδικής ενισχύσεως που χορηγείται στη χώρα αυτή στα πλαίσια του συστήματος του ΦΠΑ, που προβλέπεται από την οδηγία 85/361/ΕΟΚ του Συμβουλίου της 16ης Ιουλίου 1985 όσον αφορά την εναρμόνιση των νομοθεσιών των κρατών μελών σχετικά με τους φόρους κύκλου εργασιών - κοινό σύστημα φόρου προστιθέμενης αξίας: παρεκκλίσεις όσον αφορά τις ειδικές ενισχύσεις που χορηγούνται σε ορισμένους γεωργούς ως αντιστάθμιση για την κατάργηση των νομισματικών εξισωτικών ποσών που εφαρμόζονται σε ορισμένα γεωργικά προϊόντα (2), η απόφαση 92/392/ΕΟΚ του Συμβουλίου της 30ής Ιουνίου 1992 για μεταβατική εθνική αντιστάθμιση των γεωργών στη Γερμανία για το 1992 προβλέπει ότι μπορεί να χορηγηθεί ειδική εθνική ενίσχυση στη Γερμανία από την 1η Ιανουαρίου έως τις 31 Δεκεμβρίου 1992 (3)-
ότι, λόγω της μη ικανοποιητικής εξέλιξης των γεωργικών εισοδημάτων στη Γερμανία, κρίνεται ως μη ορθό να διακοπεί η στήριξη αυτή του εισοδήματος στο τέλος του 1992 και, ως εκ τούτου, το άρθρο 1 του κανονισμού του Συμβουλίου της 26ης Απριλίου 1993 προβλέπει τη δυνατότητα χορηγήσεως μιας πρόσθετης προσωρινής, εθνικής αντιστάθμισης των γεωργών στη Γερμανία για τα έτη 1993 έως 1995 σε φθίνουσα βάση-
ότι το άρθρο 1 της αποφάσεως του Συμβουλίου της 26ης Απριλίου 1993 έθεσε τους όρους και τους λεπτομερείς κανόνες που διέπουν την πληρωμή της πρόσθετης αυτής εθνικής ενίσχυσης- ότι η Επιτροπή έχει την ευθύνη να επαληθεύσει ότι τα μέτρα που ελήφθησαν για την εφαρμογή του καθεστώτος ενίσχυσης είναι σύμφωνα με τις εν λόγω διατάξεις-
ότι, στις 27 Μαΐου 1993, η Ομοσπονδιακή Δημοκρατία της Γερμανίας κοινοποίησε στην Επιτροπή ένα σχέδιο νόμου με τίτλο "Erstes Gesetz zur Anderung des Gesetzes zur Foerderung der baeuerlichen Landwirtschaft" και ένα σχέδιο διοικητικής οδηγίας με τίτλο "Verordnung zur Gewaehrung von Anpassungshilfen in den jahren 1993 bis 1995 fuer die Landwirtschaft in dem in Artikel 3 des Einigungsvertrages genannten Gebiet", σκοπός των οποίων είναι να τεθεί σε εφαρμογή το καθεστώς ενίσχυσης-
ότι η Ομοσπονδιακή Δημοκρατία της Γερμανίας δήλωσε επιπροσθέτως ότι θα εξασφάλιζε την εφαρμογή των εθνικών αυτών διατάξεων έτσι ώστε ο συνολικός όγκος της πρόσθετης εθνικής ενίσχυσης να μην υπερβαίνει τα 2 200 εκατομμύρια γερμανικά μάρκα για το 1993, τα 1 500 εκατομμύρια γερμανικά μάρκα για το 1994, τα 750 εκατομμύρια γερμανικά μάρκα για το 1995 και θα φθάσει στο μηδέν το 1996 και τα μετέπειτα έτη-
ότι οι εθνικές διατάξεις που προτάθηκαν σχετικά με το θέμα αυτό είναι σύμφωνες με τους όρους του άρθρου 1 της απόφασης του Συμβουλίου της 26ης Απριλίου 1993 και μπορούν, ως εκ τούτου, να εγκριθούν-
ότι η Επιτροπή πρέπει να είναι σε θέση να εξετάσει τις επιπτώσεις του καθεστώς ενίσχυσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι διατάξεις του σχεδίου νόμου με τίτλο "Erstes Gesetz zur Anderung des Gesetzes zur Foerderung der baeuerlichen Landwirtschaft" και ένα σχέδιο διοικητικής οδηγίας με τίτλο "Verordnung zur Gewaehrung von Anpassungshilfen in den jahren 1993 bis 1995 fuer die Landwirtschaft in dem in Artikel 3 des Einigungsvertrages genannten Gebiet", που κοινοποιήθηκαν από την Ομοσπονδιακή Δημοκρατία της Γερμανίας στις 27 Μαΐου 1993, κρίνονται ότι είναι σύμφωνες με τους όρους του άρθρου 1 της απόφασης του Συμβουλίου της 26ης Απριλίου 1993 και, ως εκ τούτου, εγκρίνονται.
Άρθρο 2
Πριν από την 1η Μαΐου, μετά από κάθε έτος εφαρμογής της ενίσχυσης αυτής, η Ομοσπονδιακή Δημοκρατία της Γερμανίας υποβάλλει στην Επιτροπή ετήσια έκθεση σχετικά με τη λειτουργία του καθεστώτος ενίσχυσης που αναφέρεται στο άρθρο 1, συμπεριλαμβανομένων των πραγματικών δαπανών που καταβλήθηκαν, την επίδρασή του στα γεωργικά εισοδημάτων και οποιαδήποτε άλλα στοιχεία σχετικά με τις επιπτώσεις του καθεστώτος.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 28 Ιουλίου 1993.

Labels: 2
18
19
6